
ŠAKIŲ RAJONO SAVIVALDYBĖS TARYBOS IR MERO SEKRETORIATO 
NUOSTATAI

I SKYRIUS
BENDROSIOS NUOSTATOS

	1. Šie nuostatai reglamentuoja Šakių rajono savivaldybės tarybos ir mero sekretoriato (toliau – sekretoriatas) tikslą, uždavinius, funkcijas, veiklos organizavimą, teises, atsakomybę ir atskaitingumą, likvidavimo, reorganizavimo, reikalų, dokumentų ir turto perdavimo tvarką.
	2. Sekretoriatą steigia Šakių rajono savivaldybės mero (toliau – savivaldybės meras) siūlymu Šakių rajono savivaldybės taryba (toliau – savivaldybės taryba). 
	3. Sekretoriatas nėra juridinis asmuo.
	4. Sekretoriato finansinį, ūkinį ir materialinį aptarnavimą atlieka Šakių rajono savivaldybės administracija (toliau – savivaldybės administracija).
	5. Sekretoriato nuostatus, pareigybių aprašymus tvirtina ir keičia savivaldybės meras savo potvarkiu.
	6. Sekretoriatas savo veikloje vadovaujasi Lietuvos Respublikos Konstitucija, Vietos savivaldos, Viešojo administravimo ir kitais įstatymais, Vyriausybės nutarimais, savivaldybės tarybos veiklos reglamentu, Šakių rajono savivaldybės institucijų priimtais teisės aktais ir kitais teisės aktais.
	7. Mero politinio (asmeninio) pasitikėjimo valstybės tarnautojų, karjeros valstybės tarnautojų ir darbuotojų, dirbančių pagal darbo sutartis, skyrimo, priėmimo į pareigas ir atleidimo iš jų tvarką nustato Vietos savivaldos ir Valstybės tarnybos įstatymai bei Darbo kodeksas.

II SKYRIUS
SEKRETORIATO TIKSLAI, UŽDAVINIAI IR FUNKCIJOS

	8. Sekretoriato tikslas – aptarnauti savivaldybės tarybos posėdžius, komitetus ir savivaldybės merą, rengti savivaldybės tarybos sprendimų projektus.
	9. Sekretoriato uždavinys - padėti savivaldybės tarybai ir merui įgyvendinti Vietos savivaldos įstatymo nuostatas.
	10. Sekretoriato funkcijos:
	10.1. padeda savivaldybės merui planuoti savivaldybės tarybos veiklą;
	10.2. padeda savivaldybės merui pasiruošti savivaldybės tarybos posėdžiams ir pirmininkauti juose;
	10.3. rengia savivaldybės tarybos ir mero darbo organizavimui reikalingus savivaldybės tarybos sprendimų projektus, teikia juos savivaldybės tarybai ir jos komitetams;
	10.4. rengia savivaldybės tarybos, savivaldybės mero ataskaitas rajono gyventojams;
	10.5. savivaldybės mero pavedimu rengia savivaldybės mero sveikinimų, padėkų raštų projektus;
	10.6. organizuoja interesantų priėmimą pas savivaldybės merą;
	10.7. savivaldybės mero pavedimu rengia savivaldybės mero potvarkių projektus, juos derina;
	10.8. skirsto ir kontroliuoja savivaldybėje gaunamus merui adresuotus dokumentus;
	10.9. padeda įgyvendinti savivaldybės mero ir savivaldybės tarybos suformuotą politiką;
	10.10. savivaldybės mero pavedimu dirba komisijose, darbo grupėse;
	10.11. savivaldybės mero pavedimu nagrinėja ir rengia atsakymus į asmenų prašymus, pareiškimus, skundus, siūlymus ir kitus dokumentus; 
	10.12. teikia savivaldybės merui pasiūlymus savivaldybės tarybos priimtų sprendimų įgyvendinimo, viešojo administravimo, vietos savivaldos ir kitais Šakių rajono valdymo klausimais; 
	10.13. savivaldybės mero pavedimu atstovauja Šakių rajono savivaldybei kitose įstaigose ir organizacijose bei užsienyje;
	10.14. organizuoja savivaldybės mero viešuosius ryšius: rengia susitikimų su gyventojais grafikus, skelbia informaciją savivaldybės interneto svetainėje ir žiniasklaidos priemonėse;
	10.15. prireikus viešina savivaldybės interneto svetainėje savivaldybės mero darbotvarkes; 
	10.16. registruoja savivaldybės tarybos sprendimų projektus, įstatymų, savivaldybės tarybos veiklos reglamento nustatyta tvarka skelbia juos savivaldybės interneto svetainėje;
	10.17. redaguoja savivaldybės tarybos sprendimų projektus, jeigu svarstant šiuos projektus buvo pateikta pastabų, papildymų ar pakeitimų; 
	10.18. įformina ir registruoja savivaldybės tarybos sprendimus, pateikia juos savivaldybės merui pasirašyti bei  skelbia juos savivaldybės interneto svetainėje;
	10.19. registruoja norminius tarybos sprendimus Teisės aktų registre ir pateikia savivaldybės merui pasirašyti elektroniniu parašu. Pasirašytus norminius tarybos sprendimus perduoda Teisės aktų registrui; 
	10.20. teikia savivaldybės tarybos nariams informaciją apie savivaldybės tarybos sprendimų projektų rengimo procedūrą;
	10.21. konsultuoja dėl savivaldybės tarybos sprendimų projektų rengimo procedūros organizavimo; 
	10.22. priima savivaldybės tarybos narių, frakcijų paklausimus bei pareiškimus ir perduoda juos registruoti Bendrųjų reikalų skyriui;			
	10.23. atsako už tarybos, komitetų posėdžių organizavimą bei dokumentų techninį parengimą ir pateikimą laiku tarybos nariams;
	10.24. pildo tarybos narių darbo laiko apskaitos žiniaraštį ir laiku pateikia jį Centralizuotos buhalterijos skyriui;	
	10.25. prireikus parengia rajono savivaldybės tarybos, komitetų protokolų išrašus;
	10.26. skelbia savivaldybės interneto svetainėje informaciją apie tarybos narų individualius balsavimus;
	10.27. priima tarybos narių ataskaitas dėl išlaidų, susijusių su tarybos nario veikla;
	10.28. sudaro ir skelbia savivaldybės administracijos interneto svetainėje savivaldybės tarybos, komitetų posėdžių darbotvarkių projektus;
	10.29. pateikia rajono savivaldybės tarybos nariams  sprendimų projektus ir kitus  tarybos posėdžių rengimo dokumentus savivaldybės tarybos veiklos reglamente nustatytais terminais;
           	10.30. informuoja rajono savivaldybės tarybos, jos komitetų, narius apie tarybos ir komitetų posėdžių datą bei laiką rajono savivaldybės tarybos veiklos reglamente numatytais terminais;
	10.31. protokoluoja rajono savivaldybės tarybos, tarybos komitetų posėdžius, vadovaujantis Dokumentų tvarkymo ir apskaitos taisyklėmis,  įformina šių posėdžių protokolus ir juos pasirašo;
	10.32. įformina rajono savivaldybės tarybos komitetų posėdžių sprendimus, juos teikia  vykdytojams;
	10.33. prieš rajono savivaldybės tarybos, jos komitetų posėdžius pateikia tarybos nariams papildomą medžiagą;
	10.34. suformuoja rajono savivaldybės tarybos posėdžių dokumentų komplektus ir juos pateikia rajono savivaldybės tarybos nariams;
	10.35. prieš rajono savivaldybės tarybos posėdžius registruoja jų narius, kviestuosius asmenis ir vykdo kitas rajono savivaldybės tarybos sekretoriato funkcijas;
	10.36. teikia rajono savivaldybės tarybos sprendimų kopijas rajono savivaldybės tarybos sprendimų projektų rengėjams ir suinteresuotiems asmenims;
	10.37. teikia pasiūlymus Bendrųjų reikalų skyriui dėl rajono savivaldybės tarybos dokumentacijos plano sudarymo;
	10.38. tvarko rajono savivaldybės tarybos archyvinius dokumentus, perduoda  juos Bendrųjų reikalų skyriui;  
	10.39. vykdo rajono savivaldybės mero pavedimus  pareigybei priskirtoms funkcijoms įgyvendinti bei kitus mero pavedimus.

III SKYRIUS
SEKRETORIATO TEISĖS

	11. Sekretoriatas turi šias teises:
	11.1. gauti iš savivaldybės administracijos struktūrinių padalinių, įmonių, įstaigų ir organizacijų informaciją ir dokumentus, reikalingus sekretoriato funkcijoms atlikti ir uždaviniams įgyvendinti;
	11.2. gauti technines, transporto ir kitas sekretoriato darbui reikalingas priemones ir finansinį aprūpinimą;
	11.3. teikti pasiūlymus dėl sekretoriato darbuotojų kvalifikacijos tobulinimo Šakių rajono savivaldybės biudžeto lėšomis;
	11.4. teikti savivaldybės merui pasiūlymus dėl sekretoriato darbo organizavimo gerinimo;
	11.5. organizuoti posėdžius sekretoriato veiklos klausimais;
	11.6. dalyvauti savivaldybės administracijos direktoriaus (jo pavaduotojo) organizuojamuose posėdžiuose, kai svarstomi sekretoriato kompetencijai priskirti klausimai, ir pareikšti pastabų, pateikti pasiūlymų, paaiškinimų;
	11.7. kitas teisės aktuose nustatytas teises.

[bookmark: bookmark1]IV SKYRIUS
SEKRETORIATO DARBO ORGANIZAVIMAS IR KONTROLĖ

	12. Sekretoriatui vadovauja savivaldybės meras.
	13. Sekretoriato darbą planuoja ir organizuoja sekretoriato vyriausiasis specialistas, vadovaudamasis šiais nuostatais. 
	14. Sekretoriato politinio (asmeninio) pasitikėjimo valstybės tarnautojus, karjeros valstybės tarnautojus ir darbuotojus, dirbančius pagal darbo sutartis, įstatymų nustatyta tvarka į pareigas (darbą) priima ir iš jų (jo) atleidžia savivaldybės meras.
	15. Sekretoriato vyriausiasis specialistas atsako už sekretoriatui priskirtų uždavinių ir funkcijų įgyvendinimą, kiekvienas sekretoriato darbuotojas – už savo pareigų atlikimą.
	16. Mero politinio (asmeninio) pasitikėjimo, karjeros valstybės tarnautojų ir darbuotojų, dirbančių pagal darbo sutartį, funkcijas nustato jų pareigybių aprašymai, jų atsakomybę nustato Lietuvos Respublikos įstatymai. 
	17. Sekretoriato politinio (asmeninio) pasitikėjimo, karjeros valstybės tarnautojai ir darbuotojai, dirbantys pagal darbo sutartis, tiesiogiai pavaldūs ir atskaitingi savivaldybės merui. 
	18. Mero politinio (asmeninio) pasitikėjimo valstybės tarnautojus, karjeros valstybės tarnautojus ir darbuotojus, dirbančius pagal darbo sutartis, skatina ir nuobaudas skiria savivaldybės meras.
[bookmark: bookmark6]V SKYRIUS
BAIGIAMOSIOS NUOSTATOS

	19. Sekretoriatas likviduojamas savivaldybės mero siūlymu savivaldybės tarybos sprendimu, pertvarkomas savivaldybės mero potvarkiu Lietuvos Respublikos įstatymų ir kitų teisės aktų nustatyta tvarka.
	20. Likviduojant sekretoriatą, jo turtas ir reikalai perduodami Šakių rajono savivaldybės administracijai. Reikalams, dokumentams ir turtui perduoti savivaldybės mero potvarkiu gali būti sudaroma komisija.
	21. Reikalams, dokumentams ir turtui perduoti surašomas perdavimo ir priėmimo aktas. Reikalų, dokumentų ir turto perdavimo ir priėmimo akte ir jo prieduose pateikiami svarbiausi duomenys, apibūdinantys sekretoriato organizacinę ir veiklos būklę, įsipareigojimus, prie akto pridedami sekretoriate esančių dokumentų, registrų, bylų ir sekretoriatui (jo darbuotojams) priskirto turto aprašai. Reikalų, dokumentų ir turto perdavimo ir priėmimo aktą pasirašo juos perduodantis ir priimantis asmenys. Aktą tvirtina savivaldybės meras.
[bookmark: _GoBack]	22. Reikalų, dokumentų ir turto perdavimo ir priėmimo aktas surašomas dviem egzemplioriais: vienas egzempliorius atiduodamas savivaldybės merui, kitas – reikalus, dokumentus ir turtą priimančiam asmeniui. Reikalus, dokumentus ir turtą perdavęs asmuo turi teisę gauti akto kopiją.
	23. Sekretoriato nuostatai gali būti pakeisti, papildyti savivaldybės mero potvarkiu. 

